SALUDSOD 3
Kasanok a Makasarita Dagiti Nagannakko?
ANIA TI ARAMIDEM?
Panunotem daytoy nga eksena: Mierkoles ti malem. Makapagrelaks met laengen ni Geoff, nga agtawen iti 17, ta nalpasnan dagiti trabahona! Linuktanna ti TV sa mayaten ti tutugawanna iti paboritona a tugaw.
Eksakto met a simmangpet ni tatangna a kasla napudot ti ulona.
“Geoffrey, agbuybuyaka manen iti TV! Di kad’ imbagak a tulongam ni adingmo iti assignment-na? Sukirka a talaga!”
“Agunget manen,” indayamudom ni Geoff.
Immasideg ni tatangna. “Aniat’ kunam?”
“Awan,” inkusilap ni Geoff.
Talaga a makaungeten ni tatangna. “Saysayaatem ti panagsungsungbatmo, a!” kunana.
No sika ni Geoff, ania koma ti inaramidmo tapno saan a pumudot ti saritaan?
AGPANUNOT!
Ti pannakisaritam kadagiti nagannakmo ket kas iti panagmaneho. No naserraan ti kalsada, agbirokka iti sabali a ruta.
KAS PAGARIGAN:
“Marigatanak a makisarita ken Tatang,” kuna ti agtutubo a ni Leah. “No dadduma, adda ibagbagak kenkuana ngem intono kuan ibagana, ‘Ania daydiay? Adda ibagbagam?’”
ADDA TALLO NGA OPSION NI LEAH.
Bugkawanna ni tatangna.
Ibugkaw ni Leah, “Denggendak ngamin, a! Importante daytoy!”
Saanen a makisarita ken tatangna.
Saan lattan a makisarita ni Leah ken tatangna ket saannan nga ibaga ti problemana.
Aguray iti nasaysayaat a tiempo tapno makisarita manen.
Makisaritanto ni Leah ken tatangna, wenno suratanna tapno ibagana ti problemana.
Ania kadagita ti mairekomendam ken Leah?
PANUNOTEM: Adda sabali a pampanunoten ti tatang ni Leah isu a dina nadlaw nga adda problema nga ibagbaga ti anakna. No ngarud pilien ni Leah ti Opsion A, baka saan a maawatan ni tatangna no apay nga agbugbugkaw. Baka lallalo pay ketdi a saan a dumngeg. Ken no kasta ti aramidenna, ipakpakitana nga awan respetona. (Efeso 6:2) Isu a saan a nasayaat daytoy nga opsion.
Mabalin a ti Opsion B ti kalakaan nga aramiden, ngem saan nga isu ti kasayaatan. Ngamin, tapno masolusionan ti problema ni Leah, masapul a makisarita ken tatangna. Ken tapno matulongan isuna ni tatangna, masapul nga ammo ni tatangna ti mapaspasamak iti biagna. No agulimek lattan ni Leah, saan a masolusionan ti problemana.
Ngem no pilien ni Leah ti Opsion C, ibilangna ti reaksion ni tatangna kas dadakkel laeng a bato a nangserra iti kalsada ket posible a makabirok iti sabali a ruta. Isu a padasennanto manen ti makisarita. Ken no suratanna ni tatangna, mabalin a lumag-an a dagus ti riknana.
No agsurat ni Leah, mabalin a mas maibagana pay ketdi ti kayatna nga ibaga. Inton basaen dayta ni tatangna, maammuanna ti kayat nga ibaga ti anakna ket mas maawatannanton ti problemana. Isu a pagsayaatan da Leah ken ni tatangna ti Opsion C. Makisarita man ni Leah wenno agsurat, tungtungpalenna ti kuna ti Biblia a ‘suroten ti bambanag a mamataud iti talna.’—Roma 14:19.
Ania pay ti sabali nga opsion ni Leah?
Mangpanunotka iti maysa. Kalpasanna, panunotem no ania ti mabalin a resulta dayta.
PANUNOTEM A NAIMBAG TI IBAGAM
Laglagipem a no dadduma, sabali ti maawatan dagiti nagannakmo kadagiti ibagbagam.
KAS PAGARIGAN:
Damagen dagiti nagannakmo no apay a kasla madi ti mood-mo ken adda problemam. Ti sungbatmo ket, “Diak kayat a pagsaritaan dayta.”
Ngem ti maawatan dagiti nagannakmo: “Diak agtalek kadakayo. Ibagakto ti problemak kadagiti gagayyemko, saan a kadakayo.”
Kas pagarigan, adda nadagsen a problemam ket imbaga dagiti nagannakmo a kayatdaka a tulongan. Ngem ibagam: “Dikay madanagan. Kayak daytoy.”
Ania ti mabalin a maawatan dagiti nagannakmo?
Ania koma ti maymayat nga ibagam?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn